
SITUATIONSRAPPORT
	til:
	Det Europæiske Råd

	Vedr.:
	Tjenesten for EU's Optræden Udadtil


Vedlagt følger til delegationerne en fælles situationsrapport fra generalsekretæren/den højtstående repræsentant og Kommissionen om Tjenesten for EU's Optræden Udadtil.

BILAG I 

TJENESTEN FOR EU'S OPTRÆDEN UDADTIL

FÆLLES SITUATIONSRAPPORT TIL DET EUROPÆISKE RÅD

FRA GENERALSEKRETÆREN/DEN HØJTSTÅENDE REPRÆSENTANT

OG KOMMISSIONEN
1.
På mødet den 16.-17. december 2004 opfordrede Det Europæiske Råd generalsekretæren/den højtstående repræsentant og Kommissionen til at udarbejde en fælles situationsrapport om det forberedende arbejde med Tjenesten for EU's Optræden Udadtil senest til mødet i juni 2005. 

INDLEDNING
2.
Efter undertegnelsen af forfatningstraktaten i oktober 2004 påbegyndte generalsekretæren/den højtstående repræsentant og Kommissionen samt medlemsstaterne det forberedende arbejde med Tjenesten for EU's Optræden Udadtil (EU-udenrigstjenesten). Den højtstående repræsen​tant og Kommissionens formand udsendte et fælles oplæg, der dannede grundlag for de første drøftelser med medlemsstaterne i Coreper den 10. marts 2005. En kopi af dette oplæg er ved​lagt denne rapport. 

3.
Formandskabet afholdt derefter sammen med Generalsekretariatet for Rådet og Kommissio​nen bilaterale møder med alle medlemsstater mellem den 27. og den 29. april og senere også med Rumænien og Bulgarien. Der blev gjort fælles status over disse bilaterale møder i Coreper den 12. maj. Denne rapport er blevet udarbejdet på grundlag af det fælles oplæg og drøftelserne. 

4.
Sideløbende hermed er der indledt drøftelser mellem medlemsstaterne om en række tekniske aspekter: EU-udenrigstjenestens retlige status, personalespørgsmål, budgetspørgsmål, admini​strative funktioner og forvaltningen af EU's delegationer. Der har fundet seks møder sted på grundlag af en række dokumenter udarbejdet af Rådets Juridiske Tjeneste og Kommissionens tjenestegrene. Drøftelserne har udmøntet sig i nogle foreløbige retningslinjer, der er afspejlet i punkt 14 og 15.

5.
Europa-Parlamentet havde også en drøftelse om EU-udenrigstjenesten på plenarmødet den 11. maj efter forberedelsen i de relevante udvalg og vedtog derefter en beslutning vedrørende dette spørgsmål den 26. maj.
EU-UDENRIGSTJENESTENS FORM OG FUNKTIONER 

6.
I det fælles oplæg fra den højtstående repræsentant og Kommissionens formand anføres det, at EU-udenrigstjenesten bør være en tjeneste med sui generis-karakter. Der er bred enighed blandt medlemsstaterne om denne tilgang, hvilket betyder, at EU-udenrigstjenesten ikke vil være en ny "institution", men en tjeneste under udenrigsministerens ansvar med tæt forbin​delse til både Rådet og Kommissionen. En lang række medlemsstater mener, at EU-udenrigs​tjenesten kan gøre brug af støttefunktioner, der udføres af Generalsekretariatet for Rådet og/eller Kommissionen. Nogle ser dette som et vigtigt element til at mindske overlapning og opnå besparelser.

7.
Alle medlemsstater understreger, at formålet med tjenesten er at bistå ministeren ved udøvel​sen af hans forskellige funktioner, herunder som Kommissionens næstformand. Han må have midler til at udforme dagsordenen, fremsætte forslag og påse, at der samlet set er sammen​hæng og konsistens under hensyntagen til de relevante traktatbestemmelser. Samtidig skal han være i stand til at varetage FUSP/FSFP og udføre sine repræsentative opgaver.

8.
Med hensyn til tilrettelæggelsen af EU-udenrigstjenesten fremhæves det i oplægget, at der skal sørges for, at den "dobbelthattede" minister er udstyret således, at han kan varetage alle sine ansvarsområder effektivt. Det foreslås, at EU-udenrigstjenesten skal omfatte de tjeneste​grene, som på nuværende tidspunkt varetager FUSP (herunder FSFP), sammen med geografi​ske kontorer, som dækker alle regioner i verden, samt tematiske kontorer, der varetager spørgsmål såsom menneskerettigheder, terrorismebekæmpelse, ikke-spredning og forbindel​ser med FN. Et lille antal medlemsstater mener, at EU-udenrigstjenesten bør begrænses til at omfatte FUSP/ESFP, mens nogle enkelte i stedet vil foretrække, at den har et bredt mandat omfattende områder såsom udvidelse, naboskabs- og udviklingspolitik (der er enighed om, at handelspolitik ikke bør være omfattet). Flertallet af medlemsstaternes synspunkt ligger et sted mellem disse to holdninger, idet de fleste som følge heraf drager den konklusion, at EU-udenrigstjenesten mindst bør bestå af de relevante dele af Generalsekretariatet for Rådet (GDE og Policyenheden) og af Kommissionen (GD for eksterne forbindelser). Mange opfatter militærstaben som værende en del af tjenesten, men der blev også givet udtryk for tvivl i denne forbindelse. Der er divergerende meninger om, hvorvidt SITCEN fra Generalsekretari​atet for Rådet skal være omfattet.

9.
Medlemsstaterne er enige om, at overlapning af funktioner i videst muligt omfang bør undgås. I den forbindelse er der bred enighed om, at de geografiske og tematiske kontorer inden for tjenesten ikke bør overlappes hverken i Generalsekretariatet for Rådet eller i Kommissionen, selv om dette ikke forhindrer Kommissionen i at organisere sine generaldirektorater på andre områder som bl.a. handel, udvikling eller udvidelse på en sådan måde, at de kan udføre deres opgaver.

RÅDETS FORBEREDENDE ORGANER

10.
Mange medlemsstater vil foretrække, at formandskabet for Rådets forberedende organer på området eksterne forbindelser, der behandler de anliggender, der på nuværende tidspunkt hører under første søjle, fortsat varetages af det roterende formandskab. Med hensyn til rene FUSP-grupper eller grupper, der arbejder tæt sammen med PSC, har et flertal oplyst, at de kan acceptere eller er åbne over for et formandskab varetaget af et medlem af EU-udenrigstjene​sten på linje med den tilgang, der er omhandlet i det fælles oplæg. For så vidt angår grupper med blandede kompetencer er indstillingen den, at der skal træffes afgørelse på ad hoc-basis.
DELEGATIONER

11.
Der er bred enighed om, at det eksisterende netværk af Kommissionens delegationer bør blive Unionens fremtidige delegationer, og at de som følge af bestemmelsen i forfatningstraktaten om, at de står under udenrigsministerens ansvar, bør være en integrerende del af EU-uden​rigstjenesten. Endvidere vil disse ordninger skulle overholde de bestemmelser i traktaten, der omhandler det institutionelle ansvar vedrørende Unionens eksterne repræsentation. De fleste medlemsstater mener ikke, at dette nødvendigvis indebærer, at alt personale i delegationerne vil skulle være medlemmer af EU-udenrigstjenesten (de, der dækker specifikke politik​områder, såsom handel og forvaltning af finansiel bistand, vil fortsat komme fra Kommissio​nens tjenestegrene). Mange medlemsstater har som eksempel nævnt deres egne ambassader eller faste repræsentationer ved EU (bestående af personale fra forskellige nationale ministe​rier, samtidig med at de samlet står under missionschefens ansvar) som en model for, hvordan Unionens delegationer kunne fungere i fremtiden.

12.
Det fælles oplæg nævner også, at Unionens delegationer eventuelt kan påtage sig supplerende opgaver, såsom konsulær beskyttelse og visa. Et flertal af medlemsstaterne har tilsluttet sig dette, selv om det erkendes, at der er tale om et indviklet spørgsmål, der kræver indgående behandling. Nogle har foreslået, at Unionens delegationer bør stille logistisk og teknisk bi​stand til rådighed ved besøg på højt plan fra medlemsstaterne. Det er også blevet foreslået, at visse kategorier af rapporter fra Unionens delegationer bør deles med medlemsstaterne.

PERSONALE- OG BUDGETSPØRGSMÅL

13.
Det fælles oplæg fremhæver en række administrative og organisatoriske spørgsmål, der kræ​ver yderligere gennemgang. I den forbindelse har nogle enkelte delegationer givet udtryk for deres mening om tjenestens samlede størrelse, som man mener bør defineres ud fra dens arbejdsområde og funktioner. Da dens personale vil komme fra tre kilder (Generalsekretaria​tet for Rådet, Kommissionen og medlemsstaterne), har medlemsstaterne understreget betyd​ningen af, at de har et tilstrækkeligt antal nationale diplomater i EU-udenrigstjenesten i stil​linger på alle niveauer. Næsten alle finder, at personale fra medlemsstaterne bør være mid​lertidigt ansatte frem for udstationerede nationale eksperter for at sikre, at alt personale i EU-udenrigstjenesten har samme status og ansættelsesvilkår.

14.
Der er bred enighed om behovet for at udnævne personale til EU-udenrigstjenesten på grund​lag af kvalifikationer med relevante udvælgelsesprocedurer. Dette bør indebære, at ministeren spiller en central rolle, herunder hans tilslutning til endelige afgørelser. Næsten alle delegatio​ner har understreget betydningen af at sikre en passende geografisk balance, samtidig med at man undgår kvoter.

15.
Delegationerne er enige om, at følgerne af finansieringen af EU-udenrigstjenesten for Unionens budget, ministerens rolle i forbindelse med funktionen som anvisningsberettiget i EU-udenrigstjenesten samt det hermed forbundne spørgsmål om dens administrative status og andre personale- og budgetspørgsmål kræver yderligere behandling baseret på de hidtidige drøftelser.

______________

BILAG II

OPLÆG VEDRØRENDE TJENESTEN FOR EU'S OPTRÆDEN UDADTIL
INDLEDNING
1.
Med forfatningstraktaten (traktaten) indføres der vigtige institutionelle fornyelser på udenrigs​området. Der skal oprettes en stilling som EU-udenrigsminister, som samtidig skal være næst​formand for Kommissionen (ministeren). Ifølge traktaten skal der også oprettes en tjeneste for EU's optræden udadtil (EU-udenrigstjenesten). Stats- og regeringscheferne har besluttet, at GS/HR, Kommissionen og medlemsstaterne efter undertegnelsen den 29. oktober skal be​gynde det forberedende arbejde med EU-udenrigstjenesten. Så snart forfatningen træder i kraft, vil ministeren fremsætte et forslag til en europæisk afgørelse om oprettelse af EU-udenrigstjenesten. Rådet skal tage stilling til dette forslag efter høring af Europa-Parlamentet og efter at have fået Kommissionens samtykke.

2.
Dette oplæg, der forelægges af den højtstående repræsentant og formanden for Kommissionen i fællesskab, indeholder nogle spørgsmål vedrørende EU-udenrigstjenestens opgaver og struktur. Det er hensigten, at det skal danne grundlag for de første drøftelser med medlems​staterne i forbindelse med udarbejdelsen, efter anmodning fra Det Europæiske Råd i decem​ber 2004, af en fælles situationsrapport fra HR og Kommissionen til Det Europæiske Råd i juni 2005.

MINISTERENS ROLLER
3.
Artikel 28 i traktaten giver ministeren en række opgaver:

· varetage Unionens fælles udenrigs- og sikkerhedspolitik (FUSP) og den fælles sikker​heds- og forsvarspolitik (FSFP)

· være formand for Rådet for Udenrigsanliggender

· påse, at der er sammenhæng i Unionens optræden udadtil

· i Kommissionen varetage de ansvarsområder, Kommissionen har med hensyn til eksterne forbindelser

· i Kommissionen koordinere de andre aspekter af Unionens optræden udadtil.

4.
Ministeren vil således få et vigtigt ansvar med hensyn til initiativer og forslag, koordinering og repræsentation. Med hensyn til beslutningstagning og udøvelse gøres det klart i traktaten, at de forskellige instrumenter bevarer deres specificitet. Dette gælder nationale midler - som reelt er langt mere omfattende end EU-midlerne - og ligeledes FUSP og andre instrumenter på EU-plan for optræden udadtil. Det er vigtigt at sikre, at en politik, så snart den er vedtaget, støttes af en sammenhængende anvendelse af EU's ressourcer samt af nationale instrumenter under hensyntagen til de respektive beslutningsprocesser.

5.
At give ministeren formandskabet for Rådet for Udenrigsanliggender er en væsentlig for​nyelse. Udskiftningen af det roterende formandskab på området for optræden udadtil med​fører grundlæggende ændringer andre steder i organisationen. Ifølge et udkast til afgørelse, der findes i en erklæring fra RK vedrørende artikel 24 i traktaten, skal formandskabet for PSC, hvis rolle med hensyn til FUSP og FSFP er fastlagt i traktatens artikel 307, varetages af en repræsentant for ministeren. Ifølge udkastet gælder den samme logik for de arbejds​grupper, der behandler spørgsmål, som skal forelægges Rådet for Udenrigsanliggender: "Formandskabet for de organer, der forbereder arbejdet i de forskellige rådssammensætnin​ger, undtagen udenrigsanliggender, påhviler den medlemsstat i gruppen, der varetager for​mandskabet for den pågældende rådssammensætning …".
KONSISTENS OG SAMMENHÆNG I EU'S OPTRÆDEN UDADTIL
6.
Det er vigtigt at sikre konsistens mellem de forskellige områder af EU's optræden udadtil. Sigtet med oprettelsen af stillingen som minister er at bidrage til dette mål som beskrevet i punkt 3. Det bør noteres, at Rådet for Udenrigsanliggender ikke kun skal tage sig af FUSP-anliggender, men skal "fastlægge Unionens optræden udadtil på grundlag af strategiske retningslinjer fastlagt af Det Europæiske Råd og sikre sammenhæng i Unionens indsats", som anført i artikel 24, stk. 3. I henhold til artikel 292, stk. 3, skal Rådet og Kommissionen, bistået af ministeren, mere generelt påse, at der er sammenhæng mellem de forskellige områder inden for Unionens optræden udadtil og mellem disse og dens øvrige politikker.

7.
For at ministeren kan opfylde sit mandat, må han have midler til at udforme dagsordenen, fremsætte forslag og påse, at der samlet set er sammenhæng og konsistens under hensyntagen til de relevante traktatbestemmelser. Samtidig skal han være i stand til at varetage FUSP/FSFP og opfylde sin repræsentative rolle på disse områder, herunder erstatte trojkaen.

8.
Det er ikke ministerens opgave at styre alle de forskellige instrumenter for Unionens optræden udadtil, som denne har til rådighed, men at sørge for sammenhæng med Unionens politiske retningslinjer, som han vil medvirke til at udforme.

PRINCIPPER
9.
På baggrund heraf bør en række principper respekteres:

· nøje overholdelse af traktatens bestemmelser, herunder navnlig anvendelsen af institutionernes procedurer og omfanget af deres beføjelser som fastsat i traktaten (se artikel 308)

· undgåelse af overlapning af ansvarsområder og fastlæggelse af en klar opgavefordeling

· sammenhæng og konsistens i EU's optræden udadtil.

EU-UDENRIGSTJENESTEN
10.
EU-udenrigstjenesten bistår ministeren med opfyldelsen af hans mandat. Dette afskærer ham ikke fra at trække på andre tjenester i Generalsekretariatet for Rådet og Kommissionen. EU-udenrigstjenesten samarbejder med medlemsstaternes diplomatiske tjenester og omfatter tjenestemænd fra de relevante afdelinger i rådssekretariatet og Kommissionen samt personale, der udstationeret fra medlemsstaternes nationale diplomatiske tjenester. Indsættelsen af et specifikt retsgrundlag i traktaten bekræfter den politiske vilje, der ligger bag traktaten, til at åbne mulighed for en innovativ sui generis-løsning, dvs. oprettelse af en ny integreret tjeneste. Det spørgsmål rejser sig, om den bør være en selvstændig tjeneste, der hverken hører under Kommissionen eller rådssekretariatet, eller om den skal være delvis tilknyttet den ene eller begge.

11.
Ved tilrettelæggelsen af EU-udenrigstjenesten skal der sørges for, at den "dobbelthattede" minister er udstyret således, at han kan varetage alle sine ansvarsområder effektivt. Det første spørgsmål i denne henseende vedrører EU-udenrigstjenestens arbejdsområde og karakteren af dens forbindelser med Kommissionens og rådssekretariatets tjenestegrene.

12.
I betragtning af ministerens særlige rolle i forbindelse med varetagelsen af FUSP (herunder også FSFP) bør de tjenestegrene, der på nuværende tidspunkt arbejder inden for disse områder såvel i Rådet som i Kommissionen, være en integrerende del af EU-udenrigstjenesten. Efter​som FSFP og krisestyring hører med til ministerens kerneansvarsområder, bør militærstaben integreres i EU-udenrigstjenesten. I den europæiske sikkerhedsstrategi lægges der vægt på, at de trusler, der findes i dag, ikke kan tackles med rent militære midler, og det understreges, at det er vigtigt at samle alle EU's krisestyringsinstrumenter. I betragtning af SITCEN's mange funktioner er det nødvendigt at overveje dets placering yderligere. Ministeren vil under alle omstændigheder blive en af dets vigtigste kunder og må kunne bestille vurderinger og evalue​ringer direkte.

13.
For at ministeren skal kunne udfylde de roller, traktaten har givet ham, må EU-udenrigstjene​sten være i stand til at yde en samlet politisk rådgivning og briefing ikke kun til ministeren, men også til de øvrige kommissærer og formanden for Det Europæiske Råd. Dette kræver, at EU-udenrigstjenesten omfatter geografiske kontorer, som dækker alle lande/regioner i verden. Disse kontorer, som ikke bør overlappes af hverken rådssekretariatet eller Kommissionen, bør bistå ministeren med at udforme sammenhængende politiske rammer for forbindelserne med et bestemt land eller en bestemt region. Dette forhindrer ikke Kommissionen i at organisere sine generaldirektorater på andre områder som bl.a. handel, udvikling eller udvidelse på en sådan måde, at de kan udføre deres opgaver.

14.
Der bør være centraliserede tematiske kontorer, der er placeret under EU-udenrigstjenesten, som tager sig af spørgsmål som menneskerettigheder, bekæmpelse af terrorisme, ikke-spred​ning og forbindelser med internationale organisationer som f.eks. FN.

15.
Det vil være vigtigt at få tilrettelagt effektive konsultationer mellem EU-udenrigstjenesten og de tjenestegrene i Kommissionen, der har ansvar på det eksterne område, herunder de, der har hovedansvaret for forvaltningen af interne politikker med væsentlig ekstern projektion. Til​svarende spørgsmål kan gøre sig gældende med hensyn til grænsefladen mellem EU-udenrigstjenesten og rådssekretariatets tjenestegrene.

16.
Ud over disse områder, der hører under EU's optræden udadtil, er der også områder som handel, udviklingspolitik og humanitær bistand, forvaltning af programmer for ekstern finan​siel bistand og udvidelsesforhandlingerne. Som følge af deres specifikke karakter forekommer det ikke umiddelbart berettiget at integrere de tilsvarende tjenestegrene i EU-udenrigstjene​sten. Men generelt koordineres disse områder af ministeren inden for Kommissionen.

17.
I betragtning af Europa-Parlamentets voksende betydning med hensyn til eksterne forbindel​ser bør EU-udenrigstjenesten omfatte et kontor, der tager sig af forbindelserne med Europa-Parlamentet. Derudover skal der være støttetjenester som protokol, sikkerhed, presse og informationsteknologi. Det er for tidligt at gå i detaljer på nuværende tidspunkt.

UNIONENS DELEGATIONER
18.
En vigtig fornyelse i traktaten er etableringen af Unionens delegationer i tredjelande. I hen​hold til artikel 328 i traktaten står Unionens delegationer under ministerens ansvar. I betragt​ning af de mange forskellige ansvarsområder inden for EU's eksterne repræsentation som beskrevet i traktaten (se navnlig artikel 22, 26 og 296) rejser det spørgsmål sig, om delegatio​nerne bør udgøre en del af EU-udenrigstjenesten eller ikke. Regler vedrørende personale​vedtægt, oprindelse og ansættelse af personale samt finansiel forvaltning bør finde anvendelse i overensstemmelse hermed. Ligesom det er tilfældet for nationale ambassader kan Unionens delegationer omfatte personale, der er udstationeret fra andre tjenestegrene for at dække spørgsmål som handel, RIA, finansielle anliggender, landbrug, transport og andre områder. Dette personale bør stå under delegationschefens ansvar, lige som det er reglen i de nationale diplomatiske missioner. Det er vigtigt at sikre, at alle repræsentanter for EU-organer i tredje​lande er en del af en fælles struktur, dvs. Unionens delegation.

19.
I de spørgsmål, der kræver yderligere overvejelser, indgår Unionens delegationers fremtidige rolle i forbindelse med konsulær beskyttelse og eventuelt visumudstedelse samt levering af andre tjenesteydelser til medlemsstaterne.

20.
Der er ligeledes spørgsmål, der rejser sig vedrørende forholdet mellem EU-udenrigstjenesten og de nationale diplomatiske tjenester. De omfatter:

(
udveksling af oplysninger mellem EU-udenrigstjenesten og de nationale diplomatiske tjenester på hjemstedet og i tredjelande

(
ordninger, således at cheferne for EU-delegationerne varetager formandskabet for alle møder mellem EU-medlemsstaternes missionschefer i tredjelande.

ADMINISTRATIVE SPØRGSMÅL
21.
Det er for tidligt at tage fat på de mange administrative spørgsmål, som skal undersøges i for​bindelse med den fremtidige EU-udenrigstjeneste. På dette stadium kan det være nyttigt blot at nævne nogle få generelle spørgsmål, der kræver yderligere arbejde:

· Hvordan kan EU-udenrigstjenesten have én enkelt "tableau d'effectifs" (stillingsfor​tegnelse), når den trækker på personale fra tre forskellige kilder

· Hvordan kan ministeren være ansættelsesmyndighed med ansvar for ansættelse på grund​lag af kvalifikationer samtidig med, at han sikrer, at personalet ansættes på det bredest mulige geografiske grundlag, idet der alt efter behov trækkes på de tre per​sonalekilder (Rådet/Kommissionen/medlemsstaterne)

· Hvordan kan EU-udenrigstjenestens specifikke krav afspejles i de generelle gennemførel​sesbestemmelser til vedtægten, som dens personale vil være omfattet af

· Hvordan kan EU-udenrigstjenestens administrationsudgifter, herunder betaling af per​sonalet over EU-budgettet, afholdes med den nødvendige grad af forvaltningsautonomi.

KONKLUDERENDE BEMÆRKNING
22.
Generalsekretæren/den højtstående repræsentant og Kommissionen vil i overensstemmelse med konklusionerne fra Det Europæiske Råd i december 2004 udarbejde en fælles situations​rapport om det forberedende arbejde, som de selv og medlemsstaterne har udført, og som skal forelægges for Det Europæiske Råd senest på mødet i juni.
________________________

